
Gandia, 4 de març de 2026


Grau en Empresa i Tecnologia Digital, un nou grau per a formar als líders de l'empresa digital

El Campus de Gandia de la Universitat Politècnica de València posarà en marxa el pròxim curs acadèmic 2026-2027 el Grau en Empresa i Tecnologia Digital, una titulació innovadora que combina habilitats tecnològiques i gestió empresarial per a formar els i les professionals que lideraran la transformació digital de les organitzacions.

“El mercat ja no demanda sols gestors o sols tècnics, sinó perfils híbrids. L'economia actual és digital i, des de la UPV, hem detectat que les empreses necessiten líders capaços d'unir eixos dos mons”, apunta Manela Fernández Méndez, directora acadèmica del Grau en Empresa i Tecnologia Digital. 

A més, “el Campus de Gandia, amb la seua trajectòria en tecnologies i comunicació, i la seua experiència a impartir un doble grau amb ADE, és l'ecosistema ideal per a aquest nou grau que integra empresa, tecnologia i dades”.

El Campus de Gandia reforça la seua oferta acadèmica amb un grau que integra empresa i tecnologia

El Grau en Empresa i Tecnologia Digital ofereix una formació multidisciplinària que combina economia, finances, màrqueting, organització i estratègia amb analítica de dades i business intelligence (BI). L'estudiantat emprarà intel·ligència artificial, ferramentes de visualització i programació per a resoldre problemes, desenvolupar solucions tecnològiques responsables i sostenibles i dissenyar models de negoci innovadors. 

Aquest nou grau, que s’impartirà al Campus de Gandia de la UPV, està dissenyat per a preparar perfils professionals cada vegada més sol·licitats pel mercat laboral, com consultor o consultora en transformació digital i millora de processos, analista de dades, gestor o gestora de projectes tecnològics, responsable de comerç electrònic i màrqueting digital, especialista en sistemes integrats de gestió empresarial o emprenedor o emprenedora de base tecnològica.

Com explica la directora del grau, “busquem formar al perfil pont capaç d'unir la visió de negoci amb el llenguatge tècnic: un professional que entenga els models de negoci del futur, però que també sàpia com funcionen els algorismes d'IA i el big data que els fan possibles; amb visió estratègica i capacitat analítica; que, a més de saber gestionar l'empresa, siga capaç d'entendre la programació per a automatitzar tasques i usar l'estadística per a predir l'èxit d'una inversió o detectar riscos financers”.
[bookmark: _GoBack]El Grau en Empresa i Tecnologia Digital té una durada de quatre cursos (240 crèdits ECTS) i oferirà 70 places. El pla d'estudis inclou també un mòdul de desenvolupament professional i un Treball de Fi de Grau (TFG) orientat a resoldre problemes actuals de les organitzacions, amb l'acompanyament de professorat i tutors especialitzats.

Amb aquesta nova titulació, el Campus de Gandia de la UPV “reforça la seua aposta per una formació connectada amb els reptes de l'economia digital, i es posiciona com a referent en la preparació de professionals capaços d'integrar empresa i tecnologia per a impulsar una transformació sostenible i basada en dades”, ha assenyalat el director del campus, Vicenç Almenar.

